KOMISIJOS REGLAMENTAS (EB) Nr. 1938/2005
2005 m. lapkričio 25 d.
nustatantis sūrių, kurie bus eksportuojami 2006 m. į Jungtines Amerikos Valstijas pagal tam tikras GATT kvotas, eksporto licencijų skyrimo tvarką
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1),
atsižvelgdama į 1999 m. sausio 26 d. Komisijos reglamentą (EB) Nr. 174/1999, nustatantį išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų (2), ypač į jo 20 straipsnio 3 dalį,
kadangi:
(1)
Komisijos reglamentu (EB) Nr. 1519/2005 (3) nustatoma sūrių, kurie bus eksportuojami 2006 m. į Jungtines Amerikos Valstijas pagal tam tikras GATT kvotas, eksporto licencijų skyrimo tvarka.
(2)
Paraiškos kai kurių kvotų ir produktų grupių laikinosioms eksporto licencijoms gauti viršija 2006 kvotos metams skirtus kiekius. Todėl reikėtų nustatyti Reglamento (EB) Nr. 174/1999 20 straipsnio 3 dalyje numatytus skyrimo koeficientus.
(3)
Dėl trumpo šios tvarkos įgyvendinimo termino, numatyto Reglamente (EB) Nr. 1519/2005, šis reglamentas turėtų būti taikomas kiek galima greičiau,
PRIĖMĖ ŠĮ REGLAMENTĄ:
1 straipsnis
Pagal Reglamentą (EB) Nr. 1519/2005 pateiktos paraiškos laikinosioms produktų grupių ir kvotų (kurios šio reglamento priedo 3 stulpelyje nurodomos: 16-Tokyo, 16-, 17-, 18-, 20- ir 21-Uruguay, 25-Tokyo ir 25-Uruguay) eksporto licencijoms gauti priimamos:
-
taikant šio reglamento priedo 5 stulpelyje nustatytus licencijų skyrimo koeficientus, kai jas pateikia paraiškų teikėjai, kurie pateikia įrodymų, kad aptariamuosius produktus eksportuoja į Jungtines Amerikos Valstijas ne mažiau kaip vienerius metus iš trijų paskutiniųjų praėjusių metų, ir kurių nurodyti importuotojai yra dukterinės bendrovės, arba yra laikomi dukterinėmis bendrovėmis pagal Reglamento (EB) Nr. 174/1999 20 straipsnio 2 dalies šeštą pastraipą,
-
taikant šio reglamento priedo 6 stulpelyje nustatytus licencijų skyrimo koeficientus, kai jas pateikia paraiškų teikėjai, išskyrus tuos, kurie yra nurodyti šio straipsnio pirmoje įtraukoje, kurie pateikia įrodymų, kad aptariamuosius produktus eksportuoja į Jungtines Amerikos Valstijas kiekvienais metais per paskutiniuosius trejus metus.
2 straipsnis
Pagal Reglamentą (EB) Nr. 1519/2005 pateiktos paraiškos laikinosioms produktų grupių ir kvotų (kurios šio reglamento priedo 3 stulpelyje nurodomos: 22-Tokyo ir 22-Uruguay) eksporto licencijoms gauti priimamos:
-
taikant šio reglamento priedo 7 stulpelyje nustatytus licencijų skyrimo koeficientus, kai jas pateikia paraiškų teikėjai, kurie pateikia įrodymų, kad sūrius eksportuoja į Jungtines Amerikos Valstijas ne mažiau kaip vienerius metus iš trijų paskutiniųjų praėjusių metų ir kurių nurodyti importuotojai yra dukterinės bendrovės,
-
taikant šio reglamento priedo 8 stulpelyje nustatytus licencijų skyrimo koeficientus, kai jas pateikia paraiškų teikėjai, išskyrus tuos, kurie yra nurodyti šio straipsnio pirmoje įtraukoje, kurie pateikia įrodymų, kad sūrius eksportuoja į Jungtines Amerikos Valstijas ne mažiau kaip vienerius metus iš trijų paskutiniųjų praėjusių metų.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. lapkričio 25 d.